P6_TA(2006)0489

Euroopan unionin yleinen tullietuusjärjestelmä

Euroopan parlamentin päätöslauselma Euroopan unionin yleisestä tullietuusjärjestelmästä

Euroopan parlamentti, joka

- ottaa huomioon yleisen tullietuusjärjestelmän soveltamisesta 27. kesäkuuta 2005 annetun neuvoston asetuksen (EY) N:o 980/2005 [1],

- ottaa huomioon komission 21. joulukuuta 2005 tekemän päätöksen 2005/924/EY [2] yleisen tullietuusjärjestelmän soveltamisesta annetun neuvoston asetuksen (EY) N:o 980/2005 26 artiklan e alakohdassa säädetystä kestävää kehitystä ja hyvää hallintoa koskevan erityisen kannustusmenettelyn edunsaajamaiden luettelosta,

- ottaa huomioon työjärjestyksen 103 artiklan 4 kohdan,

A. ottaa huomioon, että tietyt objektiiviset kestävän kehityksen ja hyvän hallinnon vaatimukset täyttäviä haavoittuvimpia maita koskevaan erityiseen kannustusmenettelyyn (GSP Plus) kuuluu etuuskohteluun oikeuttavan markkinoille pääsyn myöntäminen yhteisön markkinoille sellaisista kehitysmaista peräisin oleville tuotteille, jotka noudattavat tiettyjä ihmisoikeuksia ja työntekijöiden oikeuksia, ympäristönsuojelua, huumausaineiden torjuntaa sekä hyvää hallintoa koskevia kansainvälisiä normeja,

B. ottaa huomioon, että tullietuuskohtelun saamisen edellytyksiin GSP Plus -järjestelmässä kuuluu asetuksen (EY) N:o 980/2005 liitteessä III lueteltujen keskeisten YK:n ja ILO:n yleissopimusten sekä ympäristönsuojelua ja hyvän hallinnon periaatteita koskevien yleissopimusten ratifiointi ja tosiasiallinen täytäntöönpano,

C. ottaa huomioon, että komissio hyväksyi päätöksessään 2005/924/EY erityisen kannustusmenettelyn soveltamisen Boliviaan, Kolumbiaan, Costa Ricaan, Ecuadoriin, Georgiaan, Guatemalaan, Hondurasiin, Sri Lankaan, Moldovan tasavaltaan, Mongoliaan, Nicaraguaan, Panamaan, Peruun, El Salvadoriin ja Venezuelaan,

D. ottaa huomioon, että uuden GSP Plus -järjestelmän pitäisi kannustaa edunsaajamaita saavuttamaan kehitystavoitteet, mukaan lukien asianmukaisten elinten perustaminen YK:n ja ILO:n yleissopimuksissa vahvistettujen oikeuksien noudattamiseksi täysimääräisesti,

E. katsoo, että asiaa koskevien YK:n ja ILO:n yleissopimusten tosiasiallista täytäntöönpanoa olisi arvioitava asianomaisten valvontaelinten johtopäätösten ja erityisesti ILO:n yleissopimusten ja suositusten soveltamista käsittelevän asiantuntijakomitean laatiman ILO:n vuosikertomuksen perusteella ja ottaen asianmukaisesti huomioon Euroopan parlamentin lausunnon,

F. ottaa huomioon, että neuvoston asetuksen (EY) N:o 980/2005 16 artiklan mukaan turvalausekkeita ja väliaikaisia peruuttamisia voidaan soveltaa maihin, jotka rikkovat vakavasti ja järjestelmällisesti asetuksen liitteessä III olevassa A osassa luetelluissa kansainvälisissä yleissopimuksissa vahvistettuja periaatteita;

1. panee merkille komission päätöksen myöntää GSP Plus -järjestelmän mukaisia etuuksia päätöksessä 2005/924/EY luetelluille maille;

2. toteaa, että GSP Plus -edunsaajamaiden taloudellinen kehitys ja integroituminen maailman kauppajärjestelmään ovat olennaisen tärkeitä kestävien kehitystavoitteiden, kuten vakautta ja hyvää hallintoa koskevien tavoitteiden, saavuttamisen kannalta;

3. kehottaa komissiota lujittamaan yhteistyössä GSP Plus -edunsaajamaiden edunsaajamaiden kanssa sitoutumistaan YK:n ja ILO:n yleissopimuksiin sekä ympäristönsuojelua ja hyvän hallinnon periaatteita koskeviin yleissopimuksiin sisältyvien tärkeimpien ihmisoikeuksien ja työntekijöiden oikeuksien samoin kuin ympäristöä ja hallintoperiaatteita koskevien yleissopimusten tehokkaan täytäntöönpanon edistämiseen ja takaamiseen kyseisissä maissa; pyytää komissiota ulottamaan sitoumuksen kunnioittaa ILO:n ja YK:n sääntöjä myös muihin GSP-edunsaajamaihin, erityisesti mitä tulee lapsi- ja pakkotyövoiman käyttämiseen; on sitä mieltä, että yleensä etuuskohteluun oikeuttavan markkinoille pääsyn myöntäminen maille, jotka eivät kunnioita ihmisoikeuksia ja työntekijöitä koskevia kansainvälisiä yleissopimuksia vähentää niiden motivaatiota noudattaa ILO:n sääntöjä;

4. toteaa, että vaikka kyseiset maat ovatkin ratifioineet asianomaiset ILO:n yleissopimukset, useissa GSP Plus -edunsaajamaissa on raportoitu työntekijöiden oikeuksien toistuvasta loukkaamisesta ja että nämä sääntöjenvastaisuudet saattavat asetuksen 16 artiklan säännösten mukaisesti antaa aihetta GSP Plus -etuuksien väliaikaiselle peruuttamiselle, jos niiden todetaan rikkovan vakavasti ja järjestelmällisesti ILO:n määrittämiä työntekijöiden perusoikeuksia;

5. kehottaa komissiota tehostamaan YK:n ja ILO:n yleissopimusten sekä ympäristönsuojelua ja hyvän hallinnon periaatteita koskevien yleissopimusten täytäntöönpanon valvontaa GSP Plus -edunsaajamaissa ja kehottaa sitä erityisesti noudattamaan asetuksen 18 artiklasta johtuvia velvoitteitaan eli ilmoittamaan yleisten tullietuuksien komitealle ilmoitetuista työntekijöiden oikeuksien rikkomisista ja neuvottelemaan mahdollisesta tarpeesta tutkia, onko työntekijöiden perusoikeuksia koskevien keskeisten ILO:n yleissopimusten vakavaa ja järjestelmällistä rikkomista esiintynyt, erityisesti mitä tulee lapsi- ja pakkotyövoiman käyttämiseen;

6. korostaa erityisesti tarvetta tehdä tällä alalla tehokasta yhteistyötä ILO:n ja muiden asiaankuuluvien paikallisten tahojen kanssa; pyytää komissiota antamaan asianomaisten edunsaajamaiden hallituksille suosituksia ja korostamaan, että GSP Plus -etuudet saatetaan peruuttaa väliaikaisesti, jos tosiasiallisessa täytäntöönpanossa ei edistytä;

7. pyytää komissiota antamaan parlamentille säännöllisesti tietoa YK:n ja ILO:n yleissopimusten täytäntöönpanoa koskevan seurantamenettelyn tuloksista ja määräysten noudattamisasteesta GSP Plus -järjestelmän edunsaajamaissa, erityisesti mitä tulee järjestäytymisvapauteen, keskitettyyn työehtojärjestelmään, syrjimättömyyteen työelämässä sekä lapsi- ja pakkotyövoiman käytön lopettamiseen, ja mainitsemaan erityisesti, jos jossakin nykyisistä GSP Plus -edunsaajamaista rikotaan vakavalla tavalla ja järjestelmällisesti ihmisoikeuksia ja työntekijöiden oikeuksia koskevissa kansainvälisissä yleissopimuksissa ja ympäristösopimuksissa vahvistettuja periaatteita;

8. kehottaa komissiota ilmoittamaan parlamentille varhaisessa vaiheessa suosituksista, joita annetaan etuuksien väliaikaisesta peruuttamisesta asetuksen 16 artiklan mukaisesti; painottaa, että komission päätöksen etuuksien tilapäisestä peruuttamisesta tapauksissa, joissa ILO:n yleissopimuksissa vahvistettuja periaatteita on vakavasti loukattu, olisi perustuttava asianomaisten valvontaelinten tekemiin havaintoihin ja että Euroopan parlamentin näkemys olisi otettava asianmukaisesti huomioon;

9. kehottaa komissiota tekemään väliarvioinnin yleisestä tullietuusjärjestelmästä; vaatii, että GSP Plus -vaatimusten täytäntöönpanon tehokkuus on arvioitava ennen GSP Plus -etuuksien jatkamista nykyisen asetuksen voimassaolon päättyessä vuonna 2008; kehottaa komissiota ja neuvostoa varmistamaan, että parlamentin kanta GSP Plus -järjestelmän laajentamiseen koskemaan tiettyjä maita ja nykyisen asetuksen mahdolliseen uudistamiseen vuonna 2008 otetaan huomioon;

10. pyytää komissiota laatimaan vuosittain perusteellisen maakohtaisen kertomuksen, jossa selvitetään yksityiskohtaisesti tilanne edunsaajamaissa, mutta myös komission toteuttamat toimet;

11. kehottaa puhemiestä välittämään tämän päätöslauselman neuvostolle ja komissiolle.

[1] EUVL L 169, 30.06.2005, s. 1.

[2] EUVL L 337, 22.12.2005, s. 50.

--------------------------------------------------